**Dragi učenici!**

**Danas imamo dva sata.**

**Na prvom ćemo satu vježbati pisanje velikoga početnoga slova, a na drugom satu ponoviti što znamo o predikatu i subjektu iz 5. razreda kako bismo sljedeći tjedan proširili svoja znanja o predikatu.**

1. **SAT**

Jučer ste pročitali u udžbeniku tekst o velikom početnom slovu. Da biste utvrdili gradivo, pogledajte petnaestominutnu videolekciju. Ne morate ništa pisati ako ne želite, ali možete. Dobro će vam doći dodatna vježba.

Evo poveznice za videolekciju:

[**https://youtu.be/ffxQ4Gn-Arw**](https://youtu.be/ffxQ4Gn-Arw)

**Nakon gledanja videolekcije riješite sljedeća dva zadatka.**

**Za domaću zadaću riješite zadatke u radnoj bilježnici (str. 16. i 17., zad. od 1. do 4.).**

**Rješenja za provjeru svih tih zadataka dobit ćete sljedeći tjedan.**

**Tko želi, može na 18. str. riješiti 2. zadatak. U njemu se vidi vaša kreativnost. Smišljena imena ulica i trgova napišite mi u *Teamsu* u kanalu *Hrvatski jezik*.**

**ZADATCI**

**1. Imena napisana tiskanim slovima prepiši pisanima. (Ne prepisujte cijele rečenice!)**

Osam bunara raspoređeno je na dvama zadarskim trgovima – TRGU PET BUNARA \_\_\_\_\_\_\_\_\_\_\_\_\_\_\_\_\_\_\_\_ i TRGU TRI BUNARA \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Na nekadašnjem ZELENOM TRGU \_\_\_\_\_\_\_\_\_\_\_\_\_\_\_\_\_\_ prodavalo se voće

i povrće iz obližnjih RAVNIH KOTARA \_\_\_\_\_\_\_\_\_\_\_\_\_\_\_\_\_\_\_. Otvorenje Međunarodnoga dječjeg festivala svake se godine događa na TRGU REPUBLIKE HRVATSKE \_\_\_\_\_\_\_\_\_\_\_\_\_\_\_\_\_\_\_\_\_\_ u ŠIBENIKU \_\_\_\_\_\_\_\_\_\_\_\_\_\_.

Na TRGU PUČKIH KAPETANA \_\_\_\_\_\_\_\_\_\_\_\_\_\_\_\_\_\_održavaju se

filmske projekcije i radionice za djecu.

U povijesnoj SPLITSKOJ \_\_\_\_\_\_\_\_\_\_\_\_\_\_\_\_\_\_ gradskoj jezgri nalazi se gradska četvrt VELI VAROŠ \_\_\_\_\_\_\_\_\_\_\_\_\_\_\_\_. Dio grada RAVNE NJIVE \_\_\_\_\_\_\_\_\_\_\_\_\_\_ smjestio se u sjeveroistočnom dijelu SPLITA \_\_\_\_\_\_\_\_\_\_\_.

U POŽEGI \_\_\_\_\_\_\_\_\_\_\_ postoji ULICA HRVATSKIH BRANITELJA \_\_\_\_\_\_\_\_\_\_\_\_\_, u KRKU \_\_\_\_\_\_\_\_\_\_\_\_\_ TRG KRČKIH GLAGOLJAŠA \_\_\_\_\_\_\_\_\_\_\_\_\_\_\_\_\_\_\_,

u RIJECI \_\_\_\_\_\_\_\_\_\_\_\_\_\_\_ ULICA SENJSKIH USKOKA \_\_\_\_\_\_\_\_\_\_\_\_\_\_\_\_\_\_\_\_\_,

a u VUKOVARU \_\_\_\_\_\_\_\_\_\_\_\_ ULICA VUKOVARSKIH VITEZOVA \_\_\_\_\_\_\_\_\_\_\_\_\_\_\_\_\_\_.

**2. Pronađi jedanaest pogrešno napisanih riječi i napiši ih točno. Nemoj pisati samo pojedinačne riječi, nego cijelo ime ako se sastoji od dviju ili triju riječi.**

Ana: Znaš li da u Rimu nitko ne govori Talijanski?

Marija: Nije istina. Tamo je bio Papa Benedikt šesnaesti i on je uvijek na talijanskom pozdravljao vjernike na Trgu Svetoga Petra.

Ana: Ali ja ne govorim o tom Rimu. U Europi postoje dva Rima, kao što u Velikoj britaniji postoji York, a u Sjedinjenim američkim državama New York. Malo selo Rim u Gorskom Kotaru nalazi se odmah pokraj sela Jarče polje u Primorsko-Goranskoj županiji u Republici Hrvatskoj. Pročitala sam to i vidjela sliku lijepoga mjesta u knjižici Vodič kroz Gorski Kotar. Pogledaj i uvjeri se!

1. **SAT**

**Danas ćemo ponoviti što znamo o predikatu i subjektu kako bismo sljedeći tjedan proširili znanja o predikatu.**

**Prepišite sažetak (odnosno podsjetnik) u bilježnice i riješite dva zadatka.**

**(Točni odgovori nalaze se na kraju dokumenta, ali rješenja pogledajte tek kad riješite** **zadatke.)**

**PLAN PLOČE**

**Predikat i subjekt**

**PREDIKAT** – temeljni rečenični dio, jezgra rečenice

 – obično je izrečen glagolom – **glagolski predikat** (ima glagolska obilježja osobe, broja i vremena)

**SUBJEKT** –riječ u nominativu koja se slaže s predikatom

 – odgovara na pitanje *Tko*? za živo i *Što*? za neživo

 – najčešće je imenica ili zamjenica u nominativu

Primjer

 S P

Djevojčica je dugo češljala svoju kosu.

imenica u N glagol u perfektu, 3. os. jd.

**ZADATCI**

**1. Podcrtaj predikat dvjema crtama, a subjekt jednom crtom.**

 **Predikatima odredi glagolski oblik, osobu i broj (kao u gornjem primjeru).**

a) Dječak polako pođe prema vratima.

b) U kutu je zazujao telefon.

c) Zlatko i Koko ići će popodne na šišanje.

d) Otac i kći dobro su se slagali.

e) Iz druge prostorije pojavio bi se brijač.

*f)* Počeo je razgovarati s mačkom.

**2. Odredi kakve su rečenice prema subjektu:** *rečenica s neizrečenim subjektom,*

 *rečenica s više subjekata.*

a) Bio je ljubomoran na djevojčicu.

b) Za to vrijeme Koko i Zlatko išli su prema brijačnici.

c) Izišli su iz sobe zagrljeni.

**TOČNI ODGOVORI**

1. a) Dječak polako pođe prema vratima.

prezent (ili aorist), 3. os. jd.

b) U kutu je zazujao telefon.

 perfekt, 3. os. jd.

c) Zlatko i Koko ići će popodne na šišanje.

futur I., 3. os. mn.

d) Otac i kći dobro su se slagali.

 perfekt, 3. os. mn.

e) Iz druge prostorije pojavio bi se brijač.

 kondicional I., 3. os. jd.

*f)* Počeo je razgovarati s mačkom.

 perfekt, 3. os. jd. + infinitiv

**2.** a) rečenica s neizrečenim subjektom (glasio bi **on**)

b) rečenica s više subjekata (Koko i Zlatko)

c) rečenica s neizrečenim subjektom (glasio bi **oni**)